On üks salat, mida ma võiks vist kasvõi iga päev süüa, ja see on tomati-mozzarella salat. Eriti suvel, kui tomatid on oi-kui-magusad-ja-mahlased ja oma aiast nopitud basiilik nii värske! Hetkel ei saa küll kiidelda ei tomatite  ega ka aiabasiilikuga, aga hea meenutus suvest ikkagi. Niisiis on salatiks vaja viilutada tomatid, laotada taldrikule/ kandikule vms, peale veidi soola ja purustatud musta pipart. Viilutada ka mozzarellat, iga tomati peale panna juustutükk. Peale basiilikut, maitse asi, kas terved lehed või tükeldada väiksemaks. Kastmeks tegin seekord sellise: lusikatäis rohelist pestot, lusikatäis veidi oliivõli, paar sortsu balsamiäädikat, pipart, soola ja näpuotsatäis fariinsuhkrut. Kaste korralikult läbi segada ja  salatile valada.